لبارح واليوم، درجة الحرارة فمجموعة من المدن فالمغرب عرفات ارتفاع كبير، خلاها تجي فالمراكز اللول عالميا فالصهد. واليوم الخميس 28 غشت، وحسب موقع “ليردورادو ويذر” المختص فأحوال الطقس فالعالم، فمدينة تارودانت جات الثانية على الصعيد العالمي فقائمة الدول اللي فيها حرارة مرتفعة من بعد مدينة حرات الأفغانية. بالنسبة للمدن المغربية الأخرى، فأكَادير المسيرة فالمركز الثالث، والصويرة فالمركز الخامس، ثم أكَادير فالمركز الثامن، ومراكش فالتاسع، وكَلميم فالمركز 12،وكاينة مدن جزائية وكوييتية كذلك احتلات الصدارة من حيث الصهد. وحتى لبارح الأربعاء 27 غشت مدن مغربية كثيرة جات فمقدمة المدن السخونة عالميا، بالإضافة لتارودانت اللي كانت جات فالمركز الثالث بعد حيرات الأفغانية ونيوفو ليون المكسيكية، وأكَادير المسيرة اللي جات الرابعة، وأكَدير والصويرة ومراكشوكَلميم اللي حتلو نفس الترتيب، جات آسفي فالمركز 14، وتازة فالمركز 15. وكانت مديرية الأرصاد الجوية علنات، فنشرة إنذارية ليها، على ارتفاع درجة الحرارة فمجموعة من المناطق فالمملكة، ابتداء من الثلاثاء اللي فات وإلى غاية اليوم الخميس. 
المغرب شاعلة فيه العافية. جا من بين الدول اللولة فالصهد.. وتارودانت فالرتبة الثانية عالميا – وثيقة